तुलसी हेल्थ केअर के मनोवैज्ञानिक डॉक्टर गौरव गुप्ता कहते हैं कि दरअसल हमारी भावनाएं जैव रासायनिक प्रक्रिया द्वारा उत्प्रेरित होती हैं. यह प्रक्रिया कुछ खास गंथियों द्वारा संपन्न की जाती हैं. जो भी भावनाएं हम महसूस करते हैं, वो मस्तिष्क में होने वाले राससायनिक परिवर्तनों के कारण ही उत्पन्न होते हैं. मगर आज सूचना क्रांति व सोशल मीडिया के बढ़ते प्रभाव की वजह से सूचनाओं की बाढ़ सी आ गई है. लोग महज 50-100 लोगो से नहीं, हजारों लोगों से एकसाथ जुड़े हुए हैं. जाहिर है अब हमारे दिमाग में भावनाएं जगाने के लिए बहुत सारे उत्प्रेरक हैं. लेकिन इतने उत्प्रेरकों को हैंडल करने की हमारी शारीरिक और मानसिक क्षमता नहीं है. हमारा शरीर सीमित मात्रा में ही रसायनों को स्रावित करता है, चाहे वो एंजाइम हो, हार्मोंस हों या मस्तिष्क के रसायन जो हमारी भावनाओं को नियंत्रित करते हैं. यही वजह है कि लोग ज्यादा संवेदनहीन व आत्मकेंद्रित होते जा रहे हैं.